**Titel: Oath Keepers: Escaping My Father's Militia**

Tema: Den amerikanske værdikamp  
Fag: Samfundsfag   
Målgruppe: Ungdomsuddannelser  
  
**Tv-udsendelse:** BBC World, 03.12.2022, 17 min.

I dette program kan eleverne arbejde med Oath Keepers, som er en ”Alt-right” militsgruppe. Programmet kan bruges til at forstå, hvordan den yderste højrefløj opfatter verden, og hvilke konsekvenser opfattelserne kan have for medlemmernes nærmeste. Vejledningen har to fokusområder: dels et om Oath Keepers, hvor omdrejningspunktet er at finde og udvælge relevante materialer, som kan belyse bevægelsen, og dels et fokus på familierne til ”Alt-right”. Udsendelsen kan ligesom dele af idéerne i denne vejledning bruges i engelsk i grundskolen.

**Faglig relevans/kompetenceområder**

Tv-udsendelsen kan bruges i arbejdet med det amerikanske demokrati

* Politiske deltagelsesmuligheder, rettigheder og pligter i et demokratisk samfund
* Politiske ideologier og skillelinjer i USA
* Radikalisering og ekkokamre

**Ideer til undervisningen**

Aktiviteterne tager afsæt i programmet og lægger op til at arbejde videre med radikalisering og Oath Keepers bevægelsen.

**Før udsendelsen**Inden eleverne skal arbejde med programmet, skal de have arbejdet med materialer om det politiske system i USA og om republikanernes og demokraternes forskellige ideologiske udgangspunkt.

**Undervejs**

Eleverne ser udsendelsen og skriver stikord i et skema som dette undervejs. Eleverne noterer på engelsk, hvis I arbejder med udsendelsen i engelsk.

|  |  |
| --- | --- |
| Hvordan beskriver Dakota Adams sin barndom og opvækst? |  |
| Hvordan beskrives Stewart Rhodes og Oath Keepers af Tasha og Dakata Adams? |  |
| Hvordan beskrives flugten fra Stewart Rhodes, og hvad fortæller det om Stewart Rhodes? |  |
| Hvilken rolle spiller Stewart Rhodes i stormen på Capitol Hill? |  |

**Efter udsendelsen**

Eleverne samler op på skemaet i grupper og taler om, hvad de tænker om Dakotas historie. Grupperne fremlægger derpå deres reaktioner på udsendelsens indhold. Dette foregår på engelsk, hvis udsendelsen bruges i engelsk.

**Opgave: research**

Eleverne skal undersøge Oath Keepers:

1. What is the history and ideology of the Oath Keepers, and how has the group evolved over time?
2. What are the motivations and goals of the Oath Keepers, and how do they justify their actions?
3. What was the Oath Keepers role in the attack on the Capitol on January 6, 2021?

Søgestrategi:

Eleverne skal lave en søgestrategi, som gør dem i stand til at besvare spørgsmålene. Eleverne starter med at lave en brainstorm eller et mindmap over vigtige begreber og emneord, som vil være relevante at bruge i en søgning. Søgningen skal være på engelsk. Før eleverne begynder at søge, skal de overveje, hvilke typer materialer der er mest relevante for opgaven, fx bøger, artikler, rapporter, statistikker, blogs eller hjemmesider. Hvis opgaven bliver brugt i engelsk i grundskolen, kan det være en ide at henvise eleverne til konkrete kilder.

Vurdering af materialer:

Efter søgningen skal eleverne overveje materialets kvalitet og troværdighed, herunder om materialet er præget af politiske interesser.

**Opgave: Lav en podcast**

Podcast er et format, som i stigende grad bliver brugt til at formidle viden og holdninger og til at blive hørt i den offentlige debat. Eleverne kan via podcast få mulighed for at være en aktiv stemme og handle som borger i den demokratiske dialog. Arbejdet med formidlingsteknologien ‘podcast’ kan bidrage til elevernes digitale myndiggørelse.

Herunder er to forslag til, hvordan man kan arbejde videre med programmet og lade eleverne udarbejde en podcast.

**Opgave 1: Oath Keepers**

Eleverne skal producere en podcast om Oath Keepers med afsæt i deres undersøgelse. Podcasten skal derfor besvare spørgsmålene:

1. What is the history and ideology of the Oath Keepers, and how has the group evolved over time?
2. What are the motivations and goals of the Oath Keepers, and how do they justify their actions?
3. What was the Oath Keepers role in the attack on the Capitol on January 6, 2021?

**Opgave 2: Familie**

På baggrund af tv-programmet laver eleverne i små grupper en kort præsentation af følgende:

* Hvordan har opvæksten været for Dakota og hans søskende?
* En personkarakteristik af Dakota og Stewart Rhodes
* Overvejelser om Dakotas fremtid, som skal begrundes i det indtryk, eleverne via udsendelsen har fået af ham.
* Herefter skal eleverne se tv-programmet ”Jackson stak sin far for at redde USA” fra Horisont, DR1 03.01.2023, 27 min.

Imens eleverne ser programmet, skal de noterne, hvilke forskelle og ligheder der er mellem Jacksons og Dakotas historie. Her skal eleverne se på:

* Opvæksten
* Relation til fædrene
* Familiernes holdning til fædrenes politiske holdninger og handlinger
* Konsekvenserne for familierne

**Podcast**

Herefter skal eleverne producere en podcast med titlen: ”Trumps påstande om valgsvindel ødelægger min familie”.

Eleverne skal i podcasten tage afsæt i de personlige fortællinger fra Dakotas og evt. Jacksons familie.

**Krav til podcast**

Podcast er mange ting, og har eleverne ikke arbejdet med mediet før, kan det være en god ide at opstille præcise krav til processen, genre og format. Ønsker man inspiration til dette, kan man enten finde bogen ”Podcast i skolen” af Mikkel Aslak Koudal Andersen eller se i vejledning til programmet ” Killer Kicks” https://mitcfu.dk/TV0000121045. Sidstnævnte giver en udførlig procesbeskrivelse samt forslag til, hvordan man kan udforme idé-, design- og optageprocessen. Til produktionen kan man med fordel anvende et af redigeringsprogrammerne WeVideo, som er tilgængelig på Studietube (Skoletube), eller Audacity, som er gratis. På nogle CFU’er vil det også være muligt at bestille en materialekasse med podcastudstyr.

Supplerende materialer  
Følgende er forslag til supplerende materialer, der evt. kan lånes på CFU:

Jackson stak sin far for at redde USA, Horisont DR1, 03.01.2023, 27 min. <https://mitcfu.dk/TV0000130092>

Konspirationskulten QAnon, DR2 07.11.2022, 50 min. <https://mitcfu.dk/TV0000129447>

Det amerikanske oprør, DR2 24.06.2021, 82 min. <https://mitcfu.dk/TV0000124617>

America: Faith on the Frontline, BBC World, 06.11.2022, 27 min. <https://mitcfu.dk/TV0000129500>

­­­­ Killer Kicks. SE vejledning for inspiration til arbejde med Podcast <https://mitcfu.dk/TV0000121045>